Trelis/gawiki huggingface dataset:
Agnóiseachas.  
Ciallaíonn an t-agnóiseachas an sceipteachas a chuireann in iúl nach féidir leis an aigne dhaonna a bheith ar an eolas maidir le Dia a bheith ann. Ní féidir linn a bheith ar an eolas maidir le rud ar bith atá lasmuigh de theorainneacha an domhain ábhartha eolaíochta, de réir na tuairime seo. 
Cineál sceipteachais atá i gceist leis an agnóiseachas. Séanann an sceipteachas gur féidir leis an duine daonna a bheith feasach ar an bhfírinne nó go bhfuil a leithéid de rud ann agus fírinne oibiachtúil. Leagan den sceipteachas atá san agnóisiachas a chuireann in iúl an creideamh nach féidir leis an aigne dhaonna a bheith feasach an ann nó as do Dhia. Den chuid is mó, tá an t-agnóisiachas bunaithe ar an dearcadh nach bhfuil aon eolas againn ar an méid a ghabhann thar theorainneacha an domhain ábharaigh eolaíochtúil. 
Tugtar "agnóisí" ar an té atá den tuairim nach féidir leis an duine a fháil amach cé acu atá Dia ann nó nach bhfuil.
Sanasaíocht.
B'é Thomas Henry Huxley, sa bhliain 1869, ba thúisce a bhain úsáid as an téarma sin "agnóiseachas". Tagann an focal ón nGréigis "a" = "gan", agus "gnosis" = "eolas").
Brugge. Cathair sa Bheilg is ea Brugge (ainm Ísiltírise; Béarla agus Fraincis: "Bruges"; Gearmáinis: "Brügge").
Tá an chathair suite in iarthar na tíre agus is í Brugge príomhchathair chúige Flóndras Thiar. Tá Brugge ar an seachtú cathair is mó sa tír agus bhí breis is 116,000 duine ina gcónaí ann sa bhliain 2011.
Is cathair stairiúil í le neart tithe agus foirgnimh eile ó ré na Meánaoise.
Áireamhán. Is gléas meicniúil nó meaisín é áireamhán, cumhacht-thiomáinte ar shlí éigin, a úsáidtear chun freagra a fháil go tapa ar ríomhaireacht chasta mhatamaiticiúil, agus chun raon oibríochtaí uimhriúla a dhéanamh go huathoibríoch (figiúirí a shuimiú, a roinnt, a iolrú agus a dhealú, nó fiú le fréamh chearnach a bhaint as uimhir nó le luachanna a áireamh do na feidhmeanna triantánacha).
Stair.
Bhí meaisíní luatha ag Pascal (1647) is Leibnitz, agus tháinig meaisíní meicniúla is leictreacha chun cinn go luath sa 20ú céad. Ansin le forbairtí sa leictreonaic ó na 1960idí, táirgeadh áireamháin níos lú agus níos cumasaí ná riamh, i bhfoirmeacha deisce is láimhe. 
Tréithe.
Déanann áireamháin na hoibríochtaí uimhriúla uile-suimiú, dealú, iolrú is roinnt-an-chuid oibríochtaí coitianta eile cosúil le ceamú, ciúbú, fréamhacha, céatadáin, logartaim, feidhmeanna staitistiúla is triantánacha, agus léiríonn torthaí ar léiriú leachtchriostail. 
Tá cuid mhaith ann freisin ar ríomhairí beaga iad le cuimhne is áis chun cláir áirithe a insealbhú iontu agus torthaí a sholáthar do phrintéir nó scáileán.
Sa lá atá inniu ann, is minic a bhíonn ríomhaire beag leabaithe san áireamhán, agus é ríomhchláraithe le tascanna speisialta a chur i gcrích go héifeachtúil. 
Mar shampla, tá áireamháin ghrafaice ann agus iad dírithe ar ghrafanna a tharraingt d'fheidhmeanna matamaiticiúla - na feidhmeanna triantánacha (an síneas, an comhshíneas, an tangant) mar shampla, nó feidhmeanna staitistiúla.
POUM. Páirtí Marxach réabhlóideach sa Spáinn ab ea an POUM le linn Chogadh Cathartha na Spáinne. Seasann na litreacha sin POUM do "Pháirtí an Lucht Oibre ar son Aontú na Marxach" (Spáinnis: "Partido Obrero de Unificación Marxista", Catalóinis: "Partit Obrer d'Unificació Marxista"). Tháinig an páirtí ar an bhfód nuair a chuaigh "Eite Chlé Chumannach na Spáinne" ("Izquierda Comunista de España", ICE), ar pháirtí Trotscaíoch í, agus "Bloc an Lucht Oibre agus na Scológ" (Spáinnis: "Bloque Obrero y Campesino", Catalóinis: "Bloc Obrer i Camporel") le chéile. Dream Cumannach ab ea an Bloc sin a bhí ag tacú le h-"Eite Dheas" na gluaiseachta Cumannaí, cosúil leis na Cumannaigh Shóivéadacha Nikolay Bukharin agus Alexey Rykov. Bhí Leon Trotscaí féin an-mhíshásta leis go bhféadfadh páirtí Trotscaíoch (ICE) comhoibriú le páirtí de chuid an "Fhreasúra Dheis" (BOC), agus d'éirigh sé as gach caidreamh leis na Trotscaígh Spáinneacha.
Bunaíodh an POUM sa bhliain 1935 mar fhreasúra Cumannach don Stailíneachas. B'iad Andreu Nin agus Joaquín Maurín na bunaitheoirí, agus iad go mór faoi thionchar smaointeachas Throtscaí faoin réabhlóid leanúnach. Bhí an POUM ní ba mhó mar pháirtí ná Páirtí Cumannach Oifigiúil na Spáinne (PCE) agus craobh Chatalónach an pháirtí sin, Páirtí Sóisialach Aontaithe na Catalóine (PSUC, "Partit Socialista Unificat de Catalunya" as Catalóinis). Lochtaigh an páirtí freisin an straitéis a bhí Stailín a mholadh do na Cumannaigh sa Spáinn, is é sin, "fronta pobail" a chruthú in éineacht leis na páirtithe buirgéiseacha Poblachtánacha. Mar sin féin, nuair a chuir Manuel Azaña, ceannaire na bPoblachtánach Clé (is é sin, an páirtí "Acción Republicana" nó "An Ghníomhaíocht ar son na Poblachta"), tús le comhrialtas an "fhronta pobail" sa Spáinn, bhí an POUM sásta dul sa chomhrialtas sin, agus an páirtí ag iarraidh a chuid polasaithe radacacha a chur i ngníomh tríd an rialtas. Chuir na páirtithe measartha in aghaidh na n-iarrachtaí seo, agus sa deireadh, d'éirigh Andreu Nin as an rialtas.
Le linn an Chogaidh Chathartha, thosaigh an páirtí ag tiomsú nirt, agus gnaoi an lucht oibre air ar fud an chuid den Spáinn nach raibh sealbhaithe ag díormaí Franco. B'iad na hainrialaithe agus an POUM ba mhó a fuair tacaíocht ón gcosmhuintir. Thug an scríbhneoir Sasanach George Orwell cur síos dúisitheach ar rialtas an PhOUM agus na nAinrialaithe sa Chatalóin ina leabhar "Homage to Catalonia" ("In ómós don Chatalóin").
Iasc. Is veirteabrach uisceach é an t-iasc agus is grúpa orgánach parai-fíléiteach, comhdhéanta de gach ainmhí atá ina gheolbhach uisceach (nó Craniata) gan ghéaga le méara é. Go hiondúil, bíonn éisc fuarfhuilteach, clúdaithe le gainní agus bíonn roinnt eití orthu freisin. Aimsítear éisc go fairsing i bhfionnuisce agus i sáile.
Anatamaíocht Éisc.
An córas riospráide.
Malartaíonn éisc gáis tríd geolbhaigh - orgáin atá suite ar an dá thaobh den fharaing. Tá na geolbhaigh comhdhéanta de struchtúir snáitheanna ar a dtugtar filiméid. Tá méid mór ribeadáin i ngach filiméad agus is tríothu seo a mhalartaítear an ocsaigin agus an dé-ocsaíd charbóin. Éiríonn leis na héisc an próiseas seo a chur i bhfeidhm trí uisce (lán le ocsaigin) a tharraingt trína gcuid béil agus é a bhrú thar filiméid a ngeolbhach.
Ronnach. Is iasc peiligeach é an ronnach ("maicréal" i gCúige Mumhan nó "murlas" i gCúige Uladh, i dtuaisceart na Gaillimhe agus i Maigh Eo). Tá roinnt speiceas éagsúil den ronnach ann ach is é ronnach an Atlantaigh ("Scomber scombrus") an ceann is coitianta a rugtar air timpeall chósta na hÉireann. 
Tá ronnach an Atlantaigh coitianta ar an dá thaobh de thuaisceart an Aigéin Atlantaigh. Bíonn ráthanna ronnach an-choitianta gar don chósta i rith an tsamhraidh, áit a bhíonn siad á bheathú féin ar éisc bheaga.
Bia.
Tá tóir mhór ar an ronnach mar bhia. Tá blas láidir uaidh. Tá méid mór vitimín B12 agus Omega 3 ann i gcomparáid le bia eile. Neamhchosúil leis an Rí Ronnach agus an Ronnach Spáinneach, níl mórán meircair i Ronnach an Atlantaigh agus thig é a ithe dhá uair sa tseachtain de réir eolaithe.
Porfirio Díaz. Bhí José de la Cruz Porfirio Díaz Mory (nó go simplí "Díaz Mori") (15 Meán Fómhair 1830 – 2 Iúil 1915) mar shaighdiúir sa chogadh Meicsiceach-Mhéiriceánach agus ní ba dhéanaí ina uachtarán ar an tír. Bhí sé i gceannas ar Mheicsiceo ón mbliain 1876 go 1880 agus arís ón mbliain 1884 go 1911.
Brian Mac Amhlaidh. Is polaiteoir Éireannach é Brian Mac Amhlaidh (a rugadh ar4 Márta 1964). 
Rugadh i mBaile Átha Cliath é. Bronnadh dioplóma sa dlí air sa bhliain 1992 agus toghadh go Seanad Éireann é an bhliain dár gcionn. Sa bhliain 1994 toghadh do Pharlaimint na hEorpa é ar son Cúige Mumhan. Is ball d'Fhianna Fáil é.
Bratach an Chósta Eabhair. Tá 3 línte ceartingearach ag Bratach na Cósta Eabhair, oráiste, bán agus glas. Tá sé an-chosúil le Bratach na hÉireann ach le na dathanna in ord difriúil (glas bán agus oráiste).
Tá an Bratach bunaithe ar Bratach na Fraince; seasann an dath oráiste don talamh, seasann an bán do shíocháin, agus seasann an ghlas don dúchais agus na choillte i ndeisceart na tíre.
Séamas Langtún. B'iománaí Éireannach é Séamas Langtún (1918-18 Aibreán, 1987), nó "Jim Langton" mar a ghlaoitear air as Béarla. D'imir sé ina thosaí san fhoireann Éire Óg, agus an fhoireann idirchontae Cill Chainnigh as na 1930í amach. Bhí sé sna foirne a bhuaigh Craobh Iomána Sinsearach na hÉireann sna blianta 1939 agus 1947, agus cuimhnítear é inniu mar cheann de na himreoirí is fearr riamh. Mar thoradh, roghnaíodh é ina leath-thosaí ar Fhoireann Iománaíocht na hAoise, a cuireadh le chéile sa bhliain 2000.
Bhuaigh sé dhá bhonn uile-Éireann ina mhionúr chomh maith, sna blianta 1935 agus 1936.
Horst Bienek. Scríbhneoir Gearmánach ab ea Horst Bienek (a rugadh ar an 7 Bealtaine 1930 i nGleiwitz, inniu Gliwice sa Pholainn, agus a fuair bás ar an 7 Nollaig 1990 i München). Is iad na húrscéalta eipiciúla faoi shaol Gleiwitz a bhreac sé síos sna seachtóidí agus i dtús na n-ochtóidí is mó a thabhaigh clú agus cáil dó, gan trácht a dhéanamh ar na duaiseanna liteartha. 
Saol.
Chaith Horst Bienek tús a óige i nGleiwitz (inniu: Gliwice sa Pholainn), ach nuair a tháinig deireadh leis an gCogadh, thit an chathair leis an bPolainn. 
Beirlín.
Sa bhliain 1945, d'fhág an fear óg an Pholainn, agus shocraigh sé síos i mBeirlín. Ar dtús, bhí sé ag staidéar amharclannaíochta faoi stiúradh Bertolt Brecht. 
Ós rud é gur minic a théadh sé ar cuairt chuig cairde i mBeirlín Thiar, nach raibh dealaithe ón Oirthear go fóill san am seo, rug na póilíní rúnda air i ndeireadh na bliana 1951, agus é á ionchúiseamh faoi spiaireacht. Ghearr binse míleata na Sóivéadach príosúnacht cúig bliana is fiche dó. Chaith sé ceithre bliana i gcampa géibhinn i Vorkuta. Ach ansin, fuair sé pardún agus cead dul ar imirce go hIarthar na Gearmáine. 
Iarthar na Gearmáine.
Bhí sé ina chraoltóir don stáisiún raidió "Hessischer Rundfunk" agus ina eagarthóir ar an iris "Blätter &amp; Bilder". Sa bhliain 1966, chuaigh sé ag obair ina eagarthóir liteartha ag an teach foilsitheoireachta "Deutscher Taschenbuch Verlag" i München, áit ar fhan sé go lá a bháis.
Ós homaighnéasach gníomhach a bhí ann, buaileadh breoite é le SEIF sna 1980idí. Fuair sé bás anabaí ar an 7 Nollaig 1990 i München, agus é 60 bliain d'aois.
Saothar.
Go ginearálta, scríobh Bienek i dteanga néata gan mórán maoithneachais, agus d'imir imeachtaí agus atmaisféar na Gearmáine sna blianta iarchogaidh an-tionchar ar a chuid scríbhneoireachta. 
Thosaigh sé mar fhile liriciúil, ach is iad na húrscéalta eipiciúla faoi shaol Gleiwitz a bhreac sé síos sna seachtóidí agus i dtús na n-ochtóidí is mó a thabhaigh clú agus cáil dó, gan trácht a dhéanamh ar na duaiseanna liteartha.
Tháinig an t-úrscéal "Die Zelle" amach sa bhliain 1968. Cur síos atá ann ar a shaol i mbraighdeanas na Sóivéadach. 
Na húrscéalta faoi Gleiwitz (1975-1982):
Is éard atá sa chéad úrscéal ná cur síos ar an lá deireanach síochána i nGleiwitz. 
Sa dara húrscéal, arís, tá an cogadh tosaithe. 
Sa tríú himleabhar, tá an cogadh ag dul de na Gearmánaigh, agus cloig na heaglaise á dtógáil anuas leis an miotal a leá le haghaidh an chogaidh. 
Is é is ábhar don cheathrú húrscéal ná deireadh an chogaidh agus an chinniúint atá i ndán do charachtair na sraithe. Cuid acu, fanann siad sa bhaile i nGleiwitz, agus na Sóivéadaigh ag sealbhú na háite; an chuid eile, tá siad ag iarraidh éalú, ach tá sé daite dóibh bás a fháil i mbuamálacha móra Dresden.
Crios astaróideach. Réigiún sa ghrianchóras is ea an crios astaróideach agus é suite idir fithis Mharsa agus fithis Iúpatair. Is é Ceiréas (trastomhas 950km) an ceann is mó sa chóras gréine. Is píosaí carraige, miotail agus oighir iad na hastaróidigh.
Tháinig an crios astaróideach as an réaltnéal a bhí ag timpeallú na gréine fadó. Murach go raibh Iúpatar chomh cóngarach agus atá, thiocfadh an conamar cloiche seo go léir le chéile le haon phláinéad amháin a chruthú. Mar a thiontaigh an scéal amach, áfach, níor cheadaigh imtharraingt láidir Iúpatair dóibh socrú síos le chéile, ó chuir sí tuilleadh fuinnimh leis an dóigh a raibh na réada beaga seo ag imbhualadh faoi chéile.
An chuid is mó de mhais an phríomhchreasa astaróidigh, tá sé sna hastaróidigh mhóra. Tá an trí cinn is mó acu (2 Palas, 3 Iúnó agus 4 Veiste) níos mó ná 400 ciliméadar ar meán-trastomhas. 
An t-aon réad amháin sa chrios astaróideach a aicmítear inniu mar abhacphláinéad, is é sin, Ceiréas, tá sí 950 ciliméadar ar trastomhas.
Aino. Carachtar tábhachtach in eipic náisiúnta na Fionlainne, Kalevala, is ea Aino. Cailín óg álainn í, agus is deartháir di an laoch óg Joukahainen. Nuair a casadh Väinämöinen, an seandraoi, ar Joukahainen ar an mbealach mór, ní raibh ceachtar den bheirt sásta an tslí a ghéilleadh don fhear eile, agus sa deireadh, thosaigh siad ag canadh amhráin draíochta agus orthaí i gcomórtas le chéile. Sa deireadh, fuair Joukahainen é féin sáite istigh i bpoll portaigh ag an gcumhacht a bhí i gcuid amhránaíochta an tseanfhir. Le teacht slán as an gcruachás seo, gheall sé a dheirfiúr do Väinämöinen mar bhean chéile. Thaitin an smaoineamh go mór le máthair Aino, nó bhí sí barúlach gur fear mór tábhachtach ab ea Väinämöinen, agus go mbeadh sé onórach aici an cailín a phósadh ar a leithéid de ghróintín. Níor aontaigh Aino léi, nó b'fhearr léi í féin a bhá ná seanfhear a phósadh. Rinne Väinämöinen iarracht í a tharrtháil, ach in áit an chailín, ní bhfuair sé ach iasc. Nuair a d'fhéach sé leis an mbreac a mharú, d'éalaigh sé uaidh. Aino a bhí ann, i gclí an éisc.
Níltear cinnte, an raibh an t-ainm sin "Aino" ann ar aon nós sa bhéaloideas. Creideann go leor saineolaithe nach bhfuil ann ach athfhoirm fhileata den fhocal Fionlainnise "ainoa" a chiallaíonn "an t-aon cheann amháin". Mar sin, is dócha nárbh é "mo dheirfiúr Aino" a bhí i gceist ag Joukahainen ach "an t-aon deirfiúr amháin atá agam", agus gurbh é Elias Lönnrot, eagarthóir na heipice, an chéad duine a bhain ciall an ainm as an bhfocal.
Inniu, is gnáthainm mná é Aino san Fhionlainn. Is iomaí cailín a baisteadh as Aino nuair a bhí an náisiúnachas rómánsúil ag rith damhsa sa tír i dtús na fichiú haoise, agus bhí Aino ar an ainm ba choitianta ar na mná Fionlannacha sna 1920idí. Ansin, d'éirigh sé ní ba neamhghnáiche arís, ach inniu, i dtús na tríú mílaoise, tá an tseanráchairt ar an ainm arís, mar a bhí sna fichidí.
I bhféilire ainmneacha na Fionlainne, ceiliúrtar lá Aino ar an deichiú lá de Mhí Bealtaine.
Herbert Kitchener, an Chéad Iarla Kitchener. Marascal machaire Briotanach, státaire, agus taidhleoir ab ea Horatio Herbert Kitchener, an Chéad Iarla Kitchener (24 Meitheamh 1850 – 5 Meitheamh 1916). 
Rugadh Kitchener sa bhliain 1850 i mBéal Átha Longfoirt, i gContae Chiarraí, mac leis an Lt. Col. Henry Horatio Kitchener (1805-1894) agus le Frances Anne Chevallier-Cole. Sasanaigh ab ea iad a cheannaigh talamh in Éirinn tamall beag roimhe sin. 
Bhí Kitchener i dtuaisceart na Súdáine sa bhliain 1884 nuair a chuir arm an Mahdí Cartúm faoi léigear. Bhí Charles Gordon, oifigeach Sasanach, i gceannas ar fhórsaí na cathrach. Bhí ar Kitchener cumarsáid a choimeád oscailte le Cartúm go dtí go sroicheadh arm Briotanach an chathair chun deireadh a chur leis an léigear. Níor éirigh leo an chathair a shroicheadh in am, áfach. Ar deireadh, ar an 26ú lá d'Eanáir 1885, d'éirigh le harm an Mahdí an lámh in uachtar a bhaint amach. Maraíodh Gordon i dteach an ghobharnóra, agus baineadh a chloigeann dá chorp le taispeáint don Mhahdí go raibh sé marbh.
Blianta ina dhiaidh sin cuireadh Kitchener i gceannas ar arm Briotánach-Éigipteach a rinneadh ionsaí ar an tSúdáin. D'éirigh leis deireadh a chur le rialtas an Mahdí i gCath Omdurman ar an dara lá de Mheán Fómhair 1898. Bhí sé ina ghobharnóir ar an tSúdáin go dtí mí na Nollag 1899, nuair a chuaigh sé go dtí an Afraic Theas. Bhí Kitchener ina ghinearál i nDara Cogadh na mBórach (1899–1902).
Itzehoe. Cathair i dtuaisceart na Gearmáine is ea Itzehoe []. Tá sé suite i Schleswig-Holstein, an stáit is tuaisceartaí sa tír, agus san iarthuaisceart de Hamburg. Ritheann an abha Stör tríd an gcathair. Bhí 33,049 daoine ina gcónaí in Itzehoe sa bhliain 2006.
Deep Dish. Ali "Dubfire" Shirazinia agus Sharam Tayebi, beirt DJ agus chumadóirí ceoil leictreonaigh House atá i nDeep Dish. 
Is Iaránaigh-Meirceánaigh iad an bheirt. Bunaithe i Washington D.C., tá cáil orthu mar gheall ar a n-athmheascáin d'amhránaithe ar nós Madonna, Cher, agus Coldplay, chomh maith lena DJ-seiteanna beo. 
Comhoibríonn siad go minic le Richard Morel, ealaíontóir comhaimsearhtha leo arbh as DC dó chomh maith. Chum siad cnag leis darbh ainm dó "True (The Faggot Is You)". Níos luaithe chomhoibrigh siad le Everything But the Girl, as a tháinig an t-amhrán "The Future of the Future (Stay Gold)", a bhí ar albam Deep Dish, "Junk Science", a eisíodh i 1998.
Bhain Deep Dish suntasacht amach i 1998 tar éis dóibh "Junk Science", a gcéad albam a eisíodh. Bhuail siad le chéile i DC ar dtús, agus tá siad tar éis roinnt dlúthdhiosca meascaithe a dhéanann sainiú ar a seánra ceolta, a eisiú.
Tá athmheascáin déanta acu ar amhráin ealaíontóirí ar nós Dido ("Thank You" agus "Stoned") agus an comhoibríocht idir Timo Mass agus Kelis ("Help Me"). Bhuaigh siad Gradam Grammy don athmheascán ar "Thank You". Chomhoibrigh siad le Danny Howells chun athmheascadh a dhéanamh ar amhrán Eminem "Without Me"(a bhí mar bhootleg). D'eisigh siad a dara halbam, "George is on", i 2005 ", ar a raibh a gcnag cairte "Flashdance", chomh maith le leagan nua ar "Dreams", amhrán classaiceach Fleetwood Mac. Shroich "Say Hello", a dara singil ón albam uimhir a haon sa chairt damhsa i Mí Meán Fómhair 2005. B'é an dara singil acu chun barr na cairte céanna a shroichint (b'é an chéad ceann ná an chomoibriú a rinne siad le Everything but the Girl i 1998).
Sheinn Deep Dish ar "Essential Mix" BBC Radio 1 roinnt uaireanta. Le déanaí chraolaoídh an seit a sheinn siad ag Global Gathering 2006 ar an seó. Cuireadh an "Essential Mix" a rinne siad i Mí Meitheamh 2005 ar an ngearrliosta do cheann is fearr na bliana sin. Tá clú agus cáil ar Deep Dish dá ndíolamaí "Progressive House" sa srath mór le rá Global Underground. An ceann is déanaí a eisíodh ná seit a sheinn Dubfire i dTaipé i 2007
Chomh maith le sin, is leo na lipéid ceolta Deep Dish, Yoshitoshi agus Yo. Freisin bhí siad i bhfeihgil ar siopa miondíola i D.C, a dhíol ceirníní agus éadaí bainteach le ceol damsha. Dúnadh an siopa i 2003, ach leanann na lipéidí ar aghaidh ag eisiúint ceolta, ar formáid singil vinile "12.
Dioscliosta.
Albaim DJ-Mheascaithe 
Albaim Ealaíontóra
Singil/EPeanna
Dioscliosta Athmheascáin
Washington (idirdhealú). Is ainm athbhríoch é Washington. Is féidir leis baint:
Cáceres (cúige). Is cúige í Cáceres in oirthear na Spáinne, agus i dtuaisceart an comhphobal féinrialaithe, Extremadura. Tá sé ag críochtannacht le na cúigí Salamanca, Ávila, Toledo, agus Badajoz, chomh maith leis an bPoirtingéil.
Is é Cáceres príomhchathiar an chúige. Tá 410,242 daoine 2002 ina gcónaí i Cáceres.
Cáceres. Is cathair i gcomhphobal féinrialaithe Extremadura in iarthar na Spáinne í Cáceres agus í mar phríomhchathair chúige Cáceres. Tá thart ar 90,750 daoine ina gcónaí ann.
Tá fianaise ann go raibh daoine ina gcónaí anseo sa réamhstair, mar shampla sna pluaiseanna Maltravieso agus El Conejar. Bhunaigh na Rómhániagh an chathair sa bhliain 25 RC.
Tá ballaí an tseanbhaile fós ina seasamh agus timpeallaíonn siad an seanbhaile ar fad. Tá ollscoil Extremadura ann, agus dhá réadlann réalteolaíochta sa chathair.
Le cúpla bliain anuas tá fleadh cheoil ar siúl sa chathair. Eagraíonn ceoltóirí na Spáinne agus tíortha eile ceolchoirmeacha, seisiúin agus ranganna ceol traidisiúnta Éireannach i rith dheireadh seachtaine amháin.
Badajoz (cúige). Is cúige í Badajoz in iarthair na Spáinne, i ndeisceart an chomhphpobal fhéinrialaithe Extremadura. Cruthaíodh an chúige sa bhliain 1833. Tá teoireann aici leis na gúigí Cáceres, Toledo, Ciudad Real, Córdoba, Sevilla, agus Huelva, chomh maith leis an bPortaingéil.
Tá achar 766 km². Tá sé mar an chúige is mó sa tír. Tá 662,808 (ó 2002) ina gcónaí ann agus is í Badajoz an phríomhchathair, chomh maith le sin tá Mérida, príomhchathair an comhphobail fhéinrialaithe.
Badajoz. Is cathair i gcomhphobal féinrialaithe Extremadura in iarthar na Spáinne í Badajoz agus í mar phríomhchathair chúige Badajoz. Tá sí suite ina aice teorainn na Portaingéile bruach clé na habhann "Guadiana". Tá thart ar 152,270 daoine ina gcónaí ann agus mar sin tá sí níos mó ná Mérida, príomhchathair an réigiúin. 
Ghabh na Múraigh í san 8ú haois, agus bhíodh Badajoz mar Ríocht Múrach; "Taifa Badajoz". I ndiaidh athghábháil na Spáinne throid an Spáinne leis an bPortaingéil faoi úinéireacht na cathrach. D'athraigh úinéireacht na cathrach roinnt mhaith uaireanta i rith na cogaidh éagsúla i stair na Spáinne.
13 (uimhir). Is é 13 an uimhir nádúrtha tar éis 12 agus roimh 14. An focal Gaeilge atá ar 13 ná "trí déag". Is é "XIII" an uimhir Rómhánach ar 13.
Uimhir a cheanglaítear le mí-ádh. Tá an uimhir seo chomh láidir in aigne an domhain thiar nach bhfuil aon 13ú sraith ar eitleáin, agus is iomaí foirgneamh nach bhfuil an 13ú urlár ann.
Satoshi Tomiie. Is cumadóir agus DJ ceoil Seapánaigh den seánra House é Satoshi Tomiie. Tá roinnt fuaimrianta cumtha aige, ina measc fuaimrian don Animatrix.
Spreag a thuistí é ó aois óg chun an pianó a sheinnt. Bhí baint aige le bannaí éasúla le linn dó freastal ar an iarbhunscoil. D'fhás a chuid suime sa cheol agus sa snagcheol ach go háirithe. Níos déanaí d'fhorbair sé spéis sa cheol hip hap agus DJ'áil. Chuireadh cheist air comhoibriú le Frankie Knuckles ar ceann dá seiteanna. Thug Frankie, DJ seanbhunaaithe agus taithíoch, poitéinseal Tomiee faoi ndara. Uaidh sin chumadh an sáramhrán House "Tears".
Bhog sé go Nua-Eabhrac nuair a bhfaca sé an deis a bhí ann dó. Ba léir dó go mbeadh sé deacair air dul chun chinn a déanamh ansin, cé go raibh clú air ar ais sa tSeapáin. Cheangail sé le Def Mix, áfach, agus d'fhás sé isteach ar ceann de na DJeanna is fearr ar domhain. Eisíodh a chéad dlúthdhiosca do Sony, "Full Lick" i 2000 a raibh rath mór leis, i Sasana ach go háirithe.
Tá dioscliosta agus liosta athmheascáin fada ag Tomiee. Tá roinnt meascáin DJ eisithe aige chomh maith, Nubreed 006 ar an lipéid Boxed, ina measc.
Bavaria. Is grúdlann Ollannach í Bavaria. Tá sí suite i Lieshout i dTuaisceart Brabant san Ísiltír. Bhunaigh Laurentius Moores an ghrúdlann i 1719.
Sonraithe Gearra.
Is le muintir "Swinkels" an ghrúdlann.
Táirigíonn an comhlacht raon lágair meathbháin le méideanna éagsúla alcóil iontu. Déanann siad é seo faoi brandainmneach difrúila, ina measc Bavaria agus Hollandia. Tá conradh ag Bavaria chun roinnt brandaí Eorpacha aonaracha lágar Ollannach eile a ghrúdú.
Stair.
Bhunaigh Lauentius Moors an ghrúdlann i 1719 agus tháirgigh sé thart ar 88 bairille beoracha in aghaidh na bliana. Nuair a fuair Jan Sbinkels an ghrúdlann trí oidhreacht i 1851, tharla forleathnú ar an ngrúdlann. Méadaíodh a dtáirgeacht agus a gcur amach. Faoi 1924 bhí an ghrúdlann éirithe róbheag agus tógadh ceann nua. Cuireadh gléasra meicniúil buidéalaithe leis i 1933 a tháirg 2,000 budéal in aghaidh na huaire. Tógadh monarcha braiche i 1910 a tháirgeann braich do ghrúdlann Bavaria agus roinnt grúdlann eile fós. Tá fáil ar Bhavaria in dhá thír faoi láthair, Éire ina measc. Táirgeann Bavaria 400 milliún lítear in aghaidh na bliana.
Corn Domhanda FIFA 2006.
Chruthaigh Bavaria roinnt conspóide ag an gCorn Damhnada sacair i 2006, nuair a chaith lucht tacaíochta foireann náisúinta na hÍsiltíre, Leeuwenhosen(cineál éadaigh), leis an lógó Bavaria orthu. Tugadh na Leeuwenhosen saor in aisce do dhaoine a cheannaigh earraí Bavaria. Dúirt FIFA go raibh sé seo mídhleathach mar gheall gur 'ambush marketing' a bhí ann agus bhí comhluchtaí móra tar éis airgead mór a íoc chun na cearta urraíthe a bheith acu. Ag an gcluiche i gcoinne an Chósta Eabhair, bhí ar an lucht tacaíochta na Leeuwenhosen a bhaint díbh agus iad a athrú le cinn gan lógó ar bith orthu.